**Δελτίο Τύπου**

**Ανοιχτές συναντήσεις για τα «Έξυπνα χωριά» στο πλαίσιο του LIFE ARCPROM**

**23-24 Οκτωβρίου: Πρέσπες**

**25-26 Οκτωβρίου: Βόρεια Πίνδος**

**31 Οκτωβρίου – 1 Νοεμβρίου: Ροδόπη**

Η Περιβαλλοντική Οργάνωση [Καλλιστώ](https://www.callisto.gr/) σε συνεργασία τον ΟΦΥΠΕΚΑ διοργανώνουν 6 ανοιχτές συναντήσεις στο πλαίσιο του ευρωπαϊκού προγράμματος «LIFE ARCPROM – Bελτίωση των συνθηκών συνύπαρξης ανθρώπου – αρκούδας σε τέσσερα Εθνικά Πάρκα της N. Eυρώπης»[[1]](#footnote-1). Οι συναντήσεις αφορούν στα λεγόμενα «Έξυπνα Χωριά», που αποτελούν μέρος του νέου στρατηγικού σχεδίου της Κοινής Αγροτικής Πολιτικής (Πρόγραμμα LEADER/CLLD 2023 - 2027).

**Τι είναι τα «Έξυπνα Χωριά»;**

Τα «Έξυπνα Χωριά» είναι διευρυμένες κοινότητες σε αγροτικές περιοχές που, μέσω συμμετοχικών διαδικασιών και της χρήσης ψηφιακών τεχνολογιών, επενδύουν στην συνεργασία και την καινοτομία για την αντιμετώπιση των προκλήσεων που αντιμετωπίζουν σε τοπικό επίπεδο. Αυτές οι προκλήσεις μπορεί να περιλαμβάνουν την προσβασιμότητα σε υπηρεσίες υγείας, εκπαίδευσης και μεταφορών, την ανεργία, τον χωρικό σχεδιασμό, την απομόνωση, τη μείωση του πληθυσμού, την εξάντληση των φυσικών πόρων, την κλιματική προσαρμογή και τη συνύπαρξη με την άγρια ζωή.

* Η δημιουργία ενός «Έξυπνου Χωριού» βασίζεται στην ενεργή συμμετοχή των τοπικών κοινοτήτων στο σχεδιασμό και την υλοποίηση μιας Στρατηγικής Τοπικής Ανάπτυξης (ΣΤΑ).
* Η συμμετοχή της τοπικής κοινότητας είναι κρίσιμη τόσο για τον καθορισμό των τοπικών αναγκών, όσο και για τον σχεδιασμό και την εφαρμογή της Στρατηγικής Τοπικής Ανάπτυξης (ΣΤΑ).

**Πιο συγκεκριμένα:**

Το ευρωπαϊκό πρόγραμμα LIFE ARCPROM, προσπαθεί να συμβάλει στη βιώσιμη ανάπτυξη των αγροτικών περιοχών της Ελλάδας, δημιουργώντας κοινότητες που μπορούν να ανταποκριθούν στις προκλήσεις του 21ου αιώνα.

Με αυτή την αφετηρία και μέσα από τις δύο συναντήσεις, η Καλλιστώ επιθυμεί να συμβάλει στην προώθηση καινοτόμων λύσεων για τις προκλήσεις που αντιμετωπίζει κάθε Εθνικό Πάρκο μέσα από νέες συνέργειες και συνεργασίες που στοχεύουν στην βελτίωση της καθημερινότητας της τοπικής κοινότητας.

**Στις Πρέσπες, 23-24 Οκτωβρίου, σε συνεργασία με την Μονάδα Διαχείρισης Μονάδα Διαχείρισης Εθνικού Πάρκου Πρεσπών και Προστατευόμενων Περιοχών Δυτικής Μακεδονίας:**

Την πρώτη μέρα, στις 18:00 με 20:00, θα πραγματοποιηθεί στο καφενείο “Ω Λέλε” που

βρίσκεται στην πλατεία του Άγιου Γερμανού, ανοιχτή ενημέρωση και συζήτηση με την τοπική

κοινότητα σχετικά με τα «Έξυπνα Χωριά» και το πώς οι ψηφιακές τεχνολογίες μπορούν να

βελτιώσουν την ποιότητα ζωής στις αγροτικές περιοχές της Ελλάδας.

Την δεύτερη μέρα, στις 18:00 με 20:00, θα πραγματοποιηθεί, στο Δημαρχείο του Δήμου

Πρεσπών (Λαιμός), η 4η συνεδρίαση της «Πλατφόρμας Συνύπαρξης Τοπικών Κοινωνιών-Αρκούδας».

**Στην Β.Πίνδο, 25-26 Οκτωβρίου, σε συνεργασία με την Μονάδα Διαχείρισης του Εθνικού Πάρκου Βόρειας Πίνδου:**

Την πρώτη μέρα, στις 11:00 με 13:00, θα πραγματοποιηθεί στο συνεδριακό κέντρο Άνω Πεδινών, ανοιχτή ενημέρωση και συζήτηση με την τοπική κοινότητα σχετικά με τα «Έξυπνα Χωριά» και το πώς οι ψηφιακές τεχνολογίες μπορούν να βελτιώσουν την ποιότητα ζωής στις αγροτικές περιοχές της Ελλάδας.

Την δεύτερη μέρα, στις 11:00 με 13:00, θα πραγματοποιηθεί, στο Κέντρο Πληροφόρησης Ασπραγγέλων, η 4η συνεδρίαση της «Πλατφόρμας Συνύπαρξης Τοπικών Κοινωνιών-Αρκούδας».

**Στην Ροδόπη, 31 Οκτωβρίου – 1 Νοεμβρίου, σε συνεργασία με την Μονάδα Διαχείρισης των Εθνικών Πάρκων Νέστου – Βιστωνίδας και Ροδόπης:**

Την πρώτη μέρα, 31 Οκτωβρίου 2023, και ώρα 19:00 - 21:00, θα πραγματοποιηθεί στο παραδοσιακό καφενείο του κ. Παναγιώτη Ιωσηφίδη στο Παρανέστι, ανοιχτή ενημέρωση και συζήτηση με την τοπική κοινότητα σχετικά με τα «Έξυπνα Χωριά» και το πώς οι ψηφιακές τεχνολογίες μπορούν να βελτιώσουν την ποιότητα ζωής στις αγροτικές περιοχές της Ελλάδας.

Την δεύτερη μέρα, 1η Νοεμβρίου 2023, και ώρα 11:00 - 13:00, θα πραγματοποιηθεί, στην Αίθουσα Πολλαπλών Χρήσεων του Κάτω Θόλου (Παρανέστι), η 4η συνεδρίαση της «Πλατφόρμας Συνύπαρξης Τοπικών Κοινωνιών-Αρκούδας».

**Για τις συνεδριάσεις και στα τρία Εθνικά Πάρκα:**

Στη συζήτηση θα συμβάλουν εξειδικευμένοι επιστήμονες από την ΚΑΛΛΙΣΤΩ, μέλη πρωτοβουλιών για τα «Έξυπνα Χωριά» και εκπρόσωποι της τοπικής αυτοδιοίκησης. Επίσης, θα προβληθούν ενημερωτικά βίντεο και φωτογραφίες καλών πρακτικών διαχείρισης της άγριας ζωής από άλλες περιοχές της Ευρώπης.

Η κατά τόπους Πλατφόρμα συγκροτείται από εκπροσώπους τοπικών φορέων, οργανώσεων και άλλων ενδιαφερομένων μερών που σχετίζονται με την παρουσία της αρκούδας στην περιοχή και την τοπική οικονομία2 .

**Σε κάθε διήμερο συνεδριάσεων θα εξεταστούν δύο κύρια θέματα:**

1. Σχεδιασμός και υλοποίηση Στρατηγικής Τοπικής Ανάπτυξης (ΣΤΑ)
2. Βελτίωση του κανονισμού αποζημιώσεων από τον ΕΛΓΑ

-Επίσης θα παρουσιαστεί βίντεο – συνέντευξη της γενικής διευθύντριας της κεντρικής διοίκησης του ΕΛΓΑ.

2 Μονάδα Διαχείρισης Εθνικού Πάρκου/ΟΦΥΠΕΚΑ, Διευθύνσεις Δασών και Δασαρχεία, Περιφέρεια, Δήμοι, γεωργοί, κτηνοτρόφοι, μελισσοκόμοι και άλλοι παραγωγοί που δραστηριοποιούνται στον πρωτογενή τομέα και Σύλλογοι/Συνεταιρισμοί, Κυνηγετικοί Σύλλογοι και Ομοσπονδίες, Περιβαλλοντικές Οργανώσεις, Αναπτυξιακές Εταιρείες και Επιμελητήρια, Ερευνητικά Ιδρύματα και Πανεπιστήμια, κάτοικοι της περιοχής που δραστηριοποιούνται στον τουρισμό και άλλοι περιβαλλοντικοί, επιστημονικοί και κοινωνικοί φορείς, σωματεία και οργανώσεις.

**Για περισσότερες πληροφορίες:**

**Δρ. Γιώργος Χατζηνάκος, μέλος της Ομάδας Κοινωνικών Διαστάσεων της Περιβαλλοντικής Οργάνωσης «Καλλιστώ», τηλ: 6944116627, email: g.chatzinakos@gmail.com**

1. Το πρόγραμμα LIFE ARCPROM αφορά στην ενίσχυση της συνύπαρξης ανθρώπου – αρκούδας σε τρία Εθνικά Πάρκα της Ελλάδας (Β. Πίνδου, Πρεσπών, Οροσειράς Ροδόπης) και σε ένα της Ιταλίας (Maiella). Στους κύριους στόχους περιλαμβάνονται η ανάπτυξη δράσεων για τη διαχείριση των αλληλεπιδράσεων ανθρώπου-αρκούδας, η αντιμετώπιση φαινομένων προσέγγισης των ζώων σε κατοικημένες περιοχές, η ελαχιστοποίηση παράνομων πρακτικών που έχουν οριζόντιες επιπτώσεις στην πανίδα και τα οικοσυστήματα, όπως η χρήση των δηλητηριασμένων δολωμάτων (φόλες), η εφαρμογή αποτελεσματικών μέτρων πρόληψης ζημιών από τα μεγάλα σαρκοφάγα στη γεωργική οικονομία και η ενδυνάμωση και η κατάρτιση του προσωπικού των Εθνικών Πάρκων σε όλα τα παραπάνω. To έργο ξεκίνησε τον Οκτώβριο του 2019 και έχει διάρκεια 5 χρόνων. Εταίροι του έργου είναι οι Μονάδες Διαχείρισης του ΟΦΥΠΕΚΑ των τριών Εθνικών Πάρκων της Ελλάδας, το Εθνικό Πάρκο Maiella της Ιταλίας, δύο Πανεπιστήμια (της Θεσσαλίας και της Δυτικής Μακεδονίας) και δύο περιβαλλοντικές οργανώσεις (Καλλιστώ και WWF Ιταλίας).

   Μπορείτε να μάθετε περισσότερα για το έργο, τις δράσεις & τα νέα του [εδώ](https://lifearcprom.uowm.gr/el/) [↑](#footnote-ref-1)